钦定古今图书集成/历象汇编/庶征典/第106卷 > 春秋四传 > 《成公元年》
## 钦定古今图书集成/历象汇编/庶征典/第106卷 > 春秋四传 > 《成公元年》

《春秋》无冰。

《穀梁传》：“终时无冰则志”，此未终时而言无冰，何也？

〈注〉言终寒时无冰，当志之耳。今方建丑之月，是寒时未终。

“终无冰矣。”“加之”，寒之辞也。

〈注〉《周》“二月建丑之月”，夏之十二月也。此月既是常寒之月，于寒之中又如加甚，常年遇此无冰，终无复冰矣。

胡传：“寒极而无冰者，常燠也。”按《洪范传》曰：“豫恒燠。”若
此政事舒缓，纪纲纵弛之象。成公幼弱，政在三家，公
室不张，其象已见。故当涸阴沍寒，而常燠应之。古者
日在北陆而藏冰，献羔而启，亦燮调愆伏之一事也。
今既寒而燠，遂废凌人之职。然策书所载，皆经邦大
训，人有微而不登其姓名，事有小而不记其本末，雨
雹冰雪，何以悉书？天人一理也，万物一气也。观于阴
阳寒暑之变，以察其消息盈虚，此“制治于未乱，慎于
微”之意也。每慎于微，然后王事备矣。